12.1.2023.
LV
Eiropas Savienības Oficiālais Vēstnesis
L 10/3
(15)
Kā paskaidrots pagaidu regulas 36. un 37. apsvērumā, atbildes uz anketas jautājumiem tika salīdzinoši pārbaudītas vai pārbaudītas atbildētājas puses telpās.
(16)
Pārbaudes apmeklējums saskaņā ar pamatregulas 16. pantu tika veikts viena lietotāja telpās.
Šā lietotāja nosaukums netiek izpausts konfidenciālu apsvērumu dēļ saskaņā ar pagaidu regulas 5. apsvērumu.
1.7.
Izmeklēšanas periods un attiecīgais periods (17)
Kā izklāstīts pagaidu regulas 38. apsvērumā, dempinga un kaitējuma izmeklēšana aptvēra laikposmu no 2020. gada 1. oktobra līdz 2021. gada 30. septembrim (“izmeklēšanas periods”).
Kaitējuma novērtēšanai būtisko tendenču pārbaude aptvēra periodu no 2018. gada 1. janvāra līdz izmeklēšanas perioda beigām (“attiecīgais periods”).
1.8.
Reģistrācija (18)
Ar Komisijas Īstenošanas regulu (ES) 2022/934 (4) (“reģistrācijas regula”) Komisija uz attiecīgā ražojuma importu attiecināja reģistrāciju.
(19)
Hands apgalvoja, ka lēmums par importa reģistrāciju ir nepamatots, jo nav izpildīti pamatregulas 14. panta 5. punktā paredzētie nosacījumi.
(20)
Komisija atgādināja, ka reģistrācijas juridiskais pamats ir pamatregulas 14. panta 5.a punkts, saskaņā ar kuru Komisija reģistrē attiecīgā ražojuma importu iepriekšējas informācijas izpaušanas periodā saskaņā ar pamatregulas 19.a pantu, ja vien nav pietiekamu pierādījumu, ka nav izpildītas 10. panta 4. punkta c) un d) apakšpunkta prasības.
Šajā saistībā Komisija konstatēja, ka nav pārliecinošu pierādījumu tam, ka šajā lietā attiecīgā ražojuma importa reģistrācija iepriekšējas informācijas izpaušanas periodā nav pamatota.
Kopš paziņojuma par procedūras sākšanu publicēšanas, kad importētāji zināja vai tiem būtu bijis jāzina par iespējamo dempingu un kaitējumu, attiecīgā ražojuma imports ir vēl vairāk palielinājies tādā veidā, kas var būtiski apdraudēt antidempinga maksājumu koriģējošo ietekmi arī iepriekšējas informācijas izpaušanas periodā.
Tāpēc Komisija šos apgalvojumus noraidīja.
(21)
Hands apgalvoja, ka, publicējot reģistrācijas regulu, Komisija ir pārkāpusi labas pārvaldības principu.
Šī persona uzskata, ka pirms reģistrācijas regulas publicēšanas un importa reģistrācijas stāšanās spēkā tai nav paziņota informācija par Komisijas nodomu reģistrēt izmeklējamā ražojuma importu, lai gan šāds reģistrācijas pasākums potenciāli negatīvi ietekmē tās intereses.
Savlaicīgi, efektīvi un personiski nepaziņojot Hands nepieciešamo informāciju par iespējamu importa reģistrāciju pirms šāda reģistrācijas pasākuma pieņemšanas un neļaujot personai paust savu viedokli un tikt uzklausītai, lai gan šis pasākums tieši ietekmē Hands, Komisija pārkāpj Hands pamattiesības uz aizstāvību.
Tādējādi reģistrācijas regula ir spēkā neesoša un būtu jāatceļ.
(22)
Komisija uzskatīja, ka reģistrācija ir tikai administratīvs sagatavošanas pasākums, pēc kura galīgajā posmā var tikt vai netikt noteikti maksājumi ar atpakaļejošu spēku.
Reģistrācija pati par sevi nerada nelabvēlīgu ietekmi uz importētājiem, un nevar apgalvot, ka tā ietekmē to intereses (5).
Hands atsaucās vienīgi uz “potenciālo” ietekmi, nenorādot kādu konkrētu nelabvēlīgu ietekmi.
Reģistrācijas vienīgās sekas ir tādas, ka Komisija uzdod valstu muitas dienestiem reģistrēt izmeklējamā ražojuma importu Savienībā.
Turklāt pamatregulas 14. panta 5.a punktā vai citur regulā nav noteikta procedūras prasība apspriesties ar importētājiem vai citām personām pirms reģistrācijas.
Pamatregulas 10. panta 4. punkta b) apakšpunktā noteiktā prasība, ka personām jādod iespēja izteikt piezīmes, attiecas tikai uz gadījumiem, kad tiek pieņemts lēmums iekasēt maksājumus ar atpakaļejošu spēku pēc reģistrācijas, bet ne uz pašu reģistrāciju.
To var nepārprotami secināt no tā, ka pamatregulas 14. panta 5.a punktā ir atsauce tikai uz 10. panta 4. punkta c) un d) apakšpunktu, kas jāizpilda, lai veiktu reģistrāciju saskaņā ar šo noteikumu, bet apzināti nav sniegta atsauce uz 10. panta 4. punkta b) apakšpunktu.
Tas atbilst iepriekš minētajām reģistrācijas sekām.
Tāpēc Komisijai nav pienākuma dot importētājiem iespēju izteikt piezīmes, pirms tā uzdod muitas dienestiem reģistrēt importu.
Tāpēc šis apgalvojums tika noraidīts.
(4) Komisijas Īstenošanas regula (ES) 2022/934 (2022. gada 16. jūnijs), ar ko uz konkrētu Marokas izcelsmes alumīnija riteņu importu attiecina reģistrāciju (OV L 162, 17.6.2022., 27. lpp.).
(5) 2021. gada 28. septembra rīkojums, Airoldi Metalli SpA, T-611/20, EU:T:2021:641, 48. un 49. punkts.